Антон Делвиг
Руска песен

Превод от руски: Иванка Павлова, —

chitanka.info

Славей мил, мой славей мил,

гласовит и бързокрил,

цяла нощ къде летиш

и сърцата веселиш?

Като мене до зори

кой, не дремнал миг дори,

би те слушал просълзен,

докато настъпи ден?

Ти лети, мой славей мил,

три земи обиколил,

бил в какви ли не страни:

над бушуващи вълни,

над далечни брегове,

над села и градове.

Вредом по света летял,

сигурно не си видял

сред момите ни една

с моята злочестина.

На гърдите с бисер стар,

на ръката с пръстен-жар,

с момък, на сърцето мил —

кой така щастлив е бил?

Но като заесеня

бисерът ми потъмня.

Забелязах в зимен ден

пръстена си разпоен.

Чух напролет, че е бил

влюбен в друга моят мил.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.